text: Hegn har stoppet svinepest
  26 marts 2018 kl. 13.04
  Siden der i juni 2017 blev konstateret afrikansk svinepest i et området af Tjekkiet, har der været opstillet et hegn for at inddæmme smitten.
  I midten af 2017 blev der konstateret 102 tilfælde af afrikansk svinepest hos vildsvin i det sydøstlige Tjekkiet.
  De tjekkiske myndigheder valgte derfor at opsætte et hegn rundt om det område, hvor de smittede vildsvin blev fundet.
  På den måde er det lykkedes at isolere smitten til et område på godt 56 kvadratkilometer.
  Ifølge en rapport fra State Veterinary Administration har det elektriske hegn været med til, at antallet af smittede vildsvin efter fire måneder er faldet markant.
  Myndighederne skriver også, at der er ikke fundet smittede vildsvin uden for det indhegnede område. Der er heller ikke fundet afrikansk svinepest hos produktionssvin i området.
  Høj dødelighed
  Vildsvin med afrikansk svinepest har en dødelighed på over 90 procent, og de smittede svin dør inden for få dage. Det betyder, at vildsvin, der bærer smitten, ikke når langt, før de dør af sygdommen.
  Ifølge Danmarks Jægerforbund bliver smitten i stedet spredt gennem fødevarer, dyr og smitte på tøj.
  I rapporten fra de veterinære myndigheder i Tjekkiet kan smitten komme fra fødevarer, som ukrainske arbejdere har haft med til området.
  Afrikansk svinepest har aldrig været konstateret i Danmark.
  TV SYD sender i aften et længere indslag fra Zlín. Se med i nyhederne klokken 19.30.
  